b'\n_START_ARTICLE_\nOliver Dragojevi\xc4\x87\n_START_SECTION_\n\xc5\xbdivljenje\n_START_PARAGRAPH_\nDragojevi\xc4\x87 je bil po poreklu iz Vele Luke na otoku Kor\xc4\x8dula, kjer je pre\xc5\xbeivel svoje otro\xc5\xa1tvo. V Splitu je obiskoval glasbeno \xc5\xa1olo, najprej se je u\xc4\x8dil klavir, nato klarinet in kitaro. Prve vidnej\xc5\xa1e uspehe je po\xc5\xbeel \xc5\xbee leta 1963 kot pevec in klaviaturist kultne splitske skupine Batali. Na tekmovanju hrva\xc5\xa1kih ljubiteljskih pevcev je zmagal z izvedbo pesmi Yesterday (J. Lennon -  P. McCartney). Festivalski debut je imel v Splitu leta 1967, na katerem ni imel ve\xc4\x8djega uspeha. Med letoma 1967 in 1972 je tako igral po mnogih zahodnoevropskih klubih, kraj\xc5\xa1i \xc4\x8das je sodeloval z Dubrovni\xc5\xa1kimi trubadurji, s splitsko skupino More, poleti leta 1974 pa se je ponovno pridru\xc5\xbeil skupini Batali. Odtlej dalje je prejel mnoge najpresti\xc5\xbenej\xc5\xa1e festivalske in diskografske nagrade, pa tudi dr\xc5\xbeavno nagrado Reda Danice hrvatske. Velja za enega najuspe\xc5\xa1nej\xc5\xa1ih in najbolj priljubljenih pevcev hrva\xc5\xa1ke zabavne glasbe.\n_START_SECTION_\nBolezen in smrt\n_START_PARAGRAPH_\nLeta 2017 so mu odkrili raka na plju\xc4\x8dih, nato \xc5\xa1e tumor. Po hudi bolezni je umrl 29. julija 2018 ob peti uri zjutraj v splitski bolni\xc5\xa1nici. 31. julija so mu na rivi v Splitu pripravili veli\xc4\x8dasten sprevod, ki se ga je udele\xc5\xbeilo nekaj tiso\xc4\x8d ljudi. Svojci in prijatelji so se skupaj s krsto vkrcali na katamaran, ki je v spremstvu \xc5\xa1tevilnih ladij in bark odplul v Velo Luko, kjer so Oliverja v sredo, 1. avgusta 2018 ob 18. uri pokopali v dru\xc5\xbeinskem krogu. Vlada Republike Hrva\xc5\xa1ke je za 31. julij razglasila dan \xc5\xbealovanja. Zastave so izobesili na pol droga, po ulicah so prepevali Oliverjeve pesmi, v HNK Split pa je potekala \xc5\xbealna slovesnost, ki se je je udele\xc5\xbeil tudi dr\xc5\xbeavni vrh.'